**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

 **2094 Nagykovácsi Kossuth L. utca 78.**

**Időpontja: 2017. január 26. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő, dr. Fegyveres-Fiskál Gábor alpolgármester

**Meghívottak:** dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Pintér Lajos Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Tegzes Endre képviselő, dr. Fegyveres-Fiskál Gábor alpolgármester

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Major Miklós Budakeszi Járási Hivatalvezető helyettes, Pintér Tünde EÜB tag, Szabó Orsolya Kispatak Óvoda vezetője, Móczár Ágnes lenvirág Bölcsőde és Védőnői Szolgálat vezetője, dr. Borók György ÜB tag, dr. Hermányi-Csiki Vanda, Kiszel István

**Kiszelné Mohos Katalin polgármester:** Szeretettel és nagy tisztelettel köszöntöm a megjelenteket. A napirendi pontok tárgyalásának megkezdése előtt tájékoztatást szeretnék adni az elmúlt időszakban történtekről.

Bizonyára sokak látták a faluban, hogy a Polgármesteri Hivatal parkolójában jelen volt csaknem két napon keresztül egy mérőbusz. Ez az Országos Meteorológiai Szolgálat hivatalos mérőbusza, amely a levegőszennyezettséget mérte. Egyelőre az eredmények feldolgozása még tart, kb. két hét alatt dolgozzák fel teljesen az eredményeket. Előzetesen annyi tájékoztatást már adtak, hogy azon a napon – azt viszont számítsuk be, hogy akkor egész nap köd volt és nem volt légmozgás – nagyon rossz értékeket mértek, az egészségügyi határérték felett volt az az összetevő, ami a fűtésből ered. Ezért kérjük mindannyian a lakosságot, hogy lehetőség szerint, aki szilárd tüzeléssel fűt, próbáljon meg olyan anyagot használni, ami minél kevesebb káros anyagot bocsát ki. Lehetőség szerint kerülni kellene a szénnel és lignittel való tüzelést, és mindenképpen tilos szeméttel tüzelni. De azt gondolom, hogy ezt Nagykovácsi lakosságának mondani se kell, bizonyára mindenki tudja. Ha meglesznek az eredmények, akkor a Hermann Ottó Intézettel együttműködve folyamatos tájékoztatást is fogunk tartani a lakosságnak, hogy milyen módon és mit tudnak tenni annak érdekében, hogy a levegő tisztasága javuljon. Illetve azt kell mondanom, hogy relatív a levegő minőségének rossz értékelése, hiszen sok település örülne, ha ilyen értékeket mérnének. Pont ezért kellene sokat tenni a lakosságnak, hogy megőrizhessük ezt az aránylag tiszta levegőt, illetve ha lehet, még tisztábbá tegyük. Már decemberben is volt egy ilyen tájékoztató a Hermann Ottó Intézet munkatársai segítségével az Összefogás napján, de mind kiadványokban, mind pedig lakossági tájékoztatásban azon leszünk, hogy minél több információt és tudnivalót megosszunk a lakosokkal ebben a témában. Egyébként a Földművelésügyi Minisztérium kampánya, a „Fűts okosan” kampány keretében történt ez a mérés, ez Nagykovácsinak nem jelentett költséget, viszont az eredményeket nagyon jól tudjuk majd használni a jövőben is. A méréshez kapcsolódóan került sor V. Németh Zsolt államtitkár úr sajtótájékoztatójára.

A következő hír, hogy lehetősége van Nagykovácsinak végre – agglomerációs településként – pályázni útjavításra. A múlt héten, rendkívüli testületi ülésen született döntés alapján azon a napon, amikor megnyílt a pályázati lehetőség, benyújtottuk a pályázatunkat a Rákóczi utca felújítására. Ez egy 150 millió Ft-os pályázat, amiből 5 % önrészt kell vállalnia az önkormányzatnak, amennyiben sikeres lesz a pályázatunk. Nagyon nagy szüksége van Nagykovácsinak erre az útfelújításra. Amennyiben sikerül elnyerni, akkor nemcsak az út, hanem a járda, a zöldterület is megújulhat, illetve a Rákóczi utca azon problémás szakaszainak megoldására is sor kerülhet, ahol nem fér el jelenleg két autó. Reméljük, hogy eredményes lesz a pályázatunk.

Szintén egy örömhír, és ez már egy nyertes pályázat, hogy a szabadtéri fitnesz eszközökkel kapcsolatos 90 m2-es fitnesz-park pályázatot elnyertük. Pontosan nem tudjuk, hogy mikor kezdődik el a kivitelezés, mivel ez az NSK beruházása lesz, teljes egészében ők viszik végig a pályáztatástól kezdve a kivitelezésig. Nagykovácsi Nagyközség Önkormányzatának az lesz a feladata, hogy a területet úgy adja át, hogy azon munkálkodni lehessen, illetve a későbbiekben, hogy ezt a parkot megőrizze, pl. kerítésépítés.

Még egy sokakat érintő kérdés. Sokan kérdezik, hogy mi történt a Vörösvár Invest Kft. területén, miért nem kezdődik az építkezés. Feltettem írásban kérdésemet a kft. ügyvezetőjének, részletes tájékoztatást kértem a beruházásról, amire az alábbi választ kaptam. „A Linum névre keresztelt beruházás a Vörösvár Invest Kft-vel kötött megállapodás értelmében legkésőbb 2018. december 31-ig elkészül. Folyamatosan dolgozunk az ismert akadályokat leküzdve, hogy a beruházás, és így az új polgármesteri hivatal mielőbb megépüljön. Jelenleg nem rendelkezem részletes ütemtervvel, mert annak felállítására az engedélyezési eljárást követően kerül sor. Véleményem, hogy a 2017. évi költségvetésüket az eszközbeszerzések nem fogják érinteni, mert az Önök felé történő átadás 2018. évére tervezhető.”

A tájékoztatások után térjünk át a mai napirendi pontokra. Fodor Attila képviselő ügyrendi hozzászólásra jelentkezett.

**Fodor Attila**: Azt szeretném kérni a képviselőtársaimtól és a megjelentektől, hogy az olaszországi buszbaleset áldozatairól egy perces néma felállással emlékezzünk meg.

*A jelenlévők egyperces néma felállással megemlékeztek az áldozatokról.*

**Kiszelné Mohos Katalin polgármester**: Köszönöm. Kezdjük meg az ülésünket Megállapítom, hogy a Képviselő-testület 8 fővel jelen van, tehát határozatképes. Dr. Szabó András képviselő jelezte távollétét. Elsőként fogadjuk el a meghívó szerint a napirendet. Van-e kérdés, hozzászólás? Nincs. Akkor szavazásra teszem fel a mai ülés napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**3/2017. (I. 26.) HATÁROZATA**

**Tárgy: A Képviselő-testület 2017. január 26-án megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. január 26-i ülésén a következő napirendi pontokat tárgyalja.

***Nyílt ülés:***

1. **Döntés a Képviselő-testület 2017. év I. félévi munka- és üléstervéről**
2. **Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendeletének 4. sz. módosítása**
3. **Az önkormányzati kitüntetésekről és elismerő címekről szóló 27/2012. (IX. 7.) önkormányzati rendelet módosítása**
4. **Döntés a Zöld Bicske Nonprofit Kft. beszámolójáról**
5. **Döntés a Nagykovácsi Nagyközség Önkormányzata kormányzati funkcióinak felülvizsgálatáról szóló 147/2016. (XII.15.) Kt. határozat módosításáról**
6. **A Lenvirág Bölcsőde és Védőnői Szolgálat Alapító Okiratának módosítása és a módosító okirat elfogadása**
7. **A Képviselő-testület 43/2015. (III. 15.) számú határozatának hatályon kívül helyezése és elvi döntés a Nagykovácsi 4561/2 hrsz-ú ingatlan hasznosításáról**
8. **Döntés az alpolgármesterek tiszteletdíjáról**
9. **Elvi döntés játszótér létesítésének támogatásáról a Nagykovácsi 03 hrsz-ú önkormányzati tulajdonú ingatlanon**

**Határidő:** azonnal

**Felelős:** polgármester

**1. napirendi pont**

**Döntés a Képviselő-testület 2017. év I. félévi munka- és üléstervéről**

**Kiszelné Mohos Katalin polgármester**: *Röviden ismertette az előterjesztést.* Az előterjesztéshez módosító indítványt nyújtottam be, amely arra vonatkozik, hogy a Budakeszi Rendőrőrs 2016. évi tevékenységéről, és a Budakörnyéki Közterület-felügyelet 2016. évi tevékenységéről szóló beszámolót februári ülésén tárgyalja a testület. Az előterjesztést minden állandó bizottság tárgyalta. Először átadom a szót dr. Klein Katalinnak, hogy ismertesse az Egészségügyi bizottság álláspontját.

**dr. Klein Katalin EÜB tagja:** A munkatervet az Egészségügyi bizottság tárgyalta, és annak tartalmával egyetért. Azzal a módosítással is egyetértett, hogy az Egészségügyi bizottság ülései ebben az évben hétfői napon legyenek. A bizottság egyhangúlag elfogadta a határozati javaslatot.

**Kiszelné Mohos Katalin polgármester**: Köszönöm. Most kérem Fodor Attila elnök urat, hogy ismertesse az Oktatási bizottság álláspontját.

**Fodor Attila OKB elnöke**: A munkatervet az Oktatási bizottság tárgyalta, és a módosításokkal egyetértett, és egyhangúlag támogatta a napirendi pontot.

**Kiszelné Mohos Katalin polgármester**: Köszönöm. Most kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke:** A munkatervet a Pénzügyi bizottság tárgyalta, és 4 igen szavazattal támogatta. Azt is szeretném elmondani, hogy egyre több képviselő vesz részt minden bizottsági ülésen, és így lehetőség van az előterjesztések alapos megvitatására.

**Kiszelné Mohos Katalin polgármester**: Köszönöm. Most kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: A munkatervet az Ügyrendi bizottság tárgyalta, és egyhangúlag elfogadásra javasolta.

**Kiszelné Mohos Katalin polgármester**: Köszönöm. Van-e kérdés, hozzászólás? Nincs. Akkor szavazzunk a határozati javaslatról a módosító indítvánnyal együtt. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**4/2017. (I. 26.) HATÁROZATA**

**Tárgy: Döntés a Képviselő-testület 2017. év I. félévi munka- és üléstervéről**

Nagykovácsi Nagyközség Önkormányzatának Képviselő-testülete úgy dönt, hogy a határozat mellékletében foglalt tartalommal a 2017. év I. félévi munka- és üléstervét elfogadja.

**Határidő**: azonnal

**Felelős**: Polgármester

**2. napirendi pont**

**Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendeletének 4. sz. módosítása**

**Kiszelné Mohos Katalin polgármester**: Kérem Perlaki Zoltán osztályvezető urat, hogy ismertesse a rendelettervezetet.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. A rendelet tervezetet a Pénzügyi bizottság és az Ügyrendi bizottság is tárgyalta. Átadom a szót először Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** A rendelet terveztet a Pénzügyi bizottság tárgyalta. 3 igen és 1 tartózkodással elfogadásra javasolja a testületnek. Most nemrégiben kaptuk meg a választ azzal kapcsolatban, hogy a gépjármű adó miért lett kevesebb. Két cég ellen, mely nagyon sok gépkocsival rendelkezett, csődeljárás van folyamatban. Kecskehátra vonatkozóan a telekadóval kapcsolatos helyzet sajnálatos. Viszont az jó, hogy az iparűzési adó emelkedett.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: A rendelet tervezetet az Ügyrendi bizottság tárgyalta, és 4 igen szavazattal elfogadta és elfogadásra javasolja a testület számára is.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás?

**Fodor Attila:** Már a bizottsági ülésen is felemeltem a hangomat emiatt, és itt is szeretném elmondani, hogy a közhatalmi bevételeknél valóban jól mutat a plusz 19 millió Ft, nagyon jó az iparűzési adó emelkedése, viszont 26 millió Ft nem folyt be. Én keményebben fogalmazok, mint elnök úr, én úgy gondolom, hogy az elfogadhatatlan, hogy a Kecskehát tulajdonosok a frissen belterületbe vont területük után nem fizetik be az adót. Azt gondolom, hogy ez ellen az önkormányzatnak valamilyen szinten fel is kell lépnie. Vannak határok. Úgy gondolom, hogy ezt feszegetik is a tulajdonosok, az önkormányzat viszont keményen fel fog lépni az ilyen hozzáállással szemben.

**Kiszelné Mohos Katalin polgármester:** Természetesen a polgármesteri hivatal mindent megtesz annak érdekében, hogy a jogos adó behajtásra kerüljön.

**Papp István jegyző:** Képviselő úr utolsó mondatával folytatnám, hogy igen, betartva a fokozatosság elvét, minden rendelkezésre álló eszközzel azon leszünk, hogy az elmaradt, és az idei évben esedékes adót behajtsuk. Ezt nyilvánvalóvá tettük az egyesületnek is, a tagoknak is, akik reklamáltak. Azonban a nem jogerősen lezárt ügyekkel még nincs mit tenni, várjuk a bírósági ítéleteket. A másodfokú eljárásban kivétel nélkül minden egyes ügyben a mi álláspontunkat erősítette a Kormányhivatal.

**dr. Klein Katalin:** A dologi kiadások körében, a részletezés kapcsán merült fel kérdésem. Költségvetés tervezése előtt állunk, és felmerült az idei évre tervezett jégpálya. Azonban itt van egy olyan mondat, hogy ehhez már vásároltunk anyagokat, amikor decemberben fel szerettük volna állítani a jégpályát, és ezek az anyagok tárolásra kerültek. Ez nagyságrendben mit jelent, és miről van szó?

**Kiszelné Mohos Katalin polgármester**: 150 ezer Ft körüli értékben földkábelt szereztünk be, ezzel oldottuk volna meg az áramellátást. Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a rendelettervezetről az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül elfogadta 1/2017. (I. 27.) számú rendeletét Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendeletének 4. sz. módosításáról.**

**3. napirendi pont**

**Az önkormányzati kitüntetésekről és elismerő címekről szóló 27/2012. (IX. 7.) önkormányzati rendelet módosítása**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Oktatási bizottság és az Ügyrendi bizottság is tárgyalta. Kérem Fodor Attila elnök urat, hogy ismertesse az Oktatási bizottság álláspontját.

**Fodor Attila OKB elnöke**: A rendelet tervezetet az Oktatási bizottság tárgyalta, és egyhangúlag támogatta a rendelet elfogadását.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: A rendelet tervezetet az Ügyrendi bizottság tárgyalta, és 4 igen szavazattal támogatta a rendelet elfogadását.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a rendelettervezetről az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül elfogadta 2/2017. (I. 27.) számú rendeletét önkormányzati kitüntetésekről és elismerő címekről szóló 27/2012. (IX. 7.) önkormányzati rendeletének módosításáról.**

**4. napirendi pont**

**Döntés a Zöld Bicske Nonprofit Kft. beszámolójáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, részletes tájékoztatást kaptunk a kft. ügyvezetőjétől a bizottság ülésén. A bizottság 4 igen szavazattal elfogadásra javasolja a határozati javaslatot.

**Kiszelné Mohos Katalin polgármester**: Kérdezem, hogy van-e kérdés, hozzászólás?

**dr. Klein Katalin:** Valóban részletes beszámolót kaptunk a bizottsági ülésen, számos szakmai kérdésre kiterjedt. Egyet szeretnék kiemelni, ami a lakosságot közvetlenül érinti, illetőleg kérni, hogy ennek a kivonata a Tájolóba bekerülhessen, hiszen Nagykovácsi környezettudatossága is egyben az a kép, amit kapunk a beszámolóból. Egy mondatot szeretnék felolvasni: „A műanyag és fém hulladék mennyisége eléri, de a papír és az üveghulladék mennyisége messze elmarad az elvárt mennyiség teljesítésétől.” Ez azt jelenti, hogy a lakosságnak a szelektív hulladékgyűjtésre nagyobb gondot kellene fordítani, illetőleg reklámoznunk kellene, hogy mennyire fontos.

**Tegzes Endre:** Én is annyit hozzátennék, hogy elnézést kér az ügyvezető igazgató mindazoktól, akiket egy kicsit megtévesztett a különböző időpontokban megjelenő hulladékszállító autó. Létszámváltozás és egyéb szervezeti változások miatt nem mindig ugyanabban az időben érkeztek, amire a lakók számítottak. Kis türelmet kért, a régi rend természetesen vissza fog állni.

**Kiszelné Mohos Katalin polgármester**: Köszönöm. Azt gondolom, hogy ezt azzal lehet kivédeni, ha az eredeti elvárás szerint reggel 6 óráig kiteszik a lakosok a kukát, hiszen a szerződésben is – úgy tudom – ez áll. Jó hír viszont, hogy idén már januárban megjelent a szelektív hulladékgyűjtő naptár. A honlapunkon ez megtalálható, nem változott a tavalyi rendhez képest a szelektív hulladékgyűjtés. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**5/2017. (I. 26.) HATÁROZATA**

**Tárgy:** **Döntés a Zöld Bicske Nonprofit Kft. beszámolójáról**

Nagykovácsi Nagyközség Önkormányzatának Képviselő-testülete úgy dönt, hogy a Zöld Bicske Nonprofit Kft. 2016. évre vonatkozó beszámolóját tudomásul veszi.

**Határidő:** azonnal

**Felelős:** polgármester

**5. napirendi pont**

**Döntés a Nagykovácsi Nagyközség Önkormányzata kormányzati funkcióinak felülvizsgálatáról szóló 147/2016. (XII.15.) Kt. határozat módosításáról**

**Kiszelné Mohos Katalin polgármester**: Átadom a szót aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta. Átadom a szót Bánóczi Margit elnök asszonynak, hogy ismertesse a bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**6/2017. (I. 26.) HATÁROZATA**

**Tárgy:** **Döntés a Nagykovácsi Nagyközség Önkormányzata kormányzati funkcióinak felülvizsgálatáról szóló 147/2016. (XII.15.) Kt. határozat módosításáról**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Nagyközség Önkormányzat Képviselő-testületének 147/2016. (XII.15.) számú kt. határozatát az alábbiak szerint módosítja:

A Magyar Államkincstár által vezetett törzskönyvi nyilvántartásából az alábbi kormányzati funkciók törlendők:

Törlendő kormányzati funkció

074031  Család- és nővédelmi egészségügyi gondozás

074032  Ifjúság-egészségügyi gondozás

091220  Köznevelési intézmény 1-4. évfolyamán tanulók nevelésével, oktatásával összefüggő működtetési feladatok

092120  Köznevelési intézmény 5-8. évfolyamán tanulók nevelésével, oktatásával összefüggő működtetési feladatok

104030 Gyermekek napközbeni ellátása

Felkéri a Polgármestert és a Jegyzőt a kormányzati funkció változások törzskönyvi nyilvántartáson történő átvezetésének kezdeményezésére.

**Határidő:** azonnal

**Felelős:** polgármester, jegyző

**6. napirendi pont**

**A Lenvirág Bölcsőde és Védőnői Szolgálat Alapító Okiratának módosítása és a módosító okirat elfogadása**

**Kiszelné Mohos Katalin polgármester**: Átadom a szót aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.* Azt még jelezném, hogy történt egy elírás az előterjesztésben a kormányzati funkciók között. Ez helyesen: 104031 Gyermekek bölcsődei ellátása.

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta. Átadom a szót Bánóczi Margit elnök asszonynak, hogy ismertesse a bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**7/2017. (I. 26.) HATÁROZATA**

**Tárgy: Döntés a Lenvirág Bölcsőde és Védőnői Szolgálat Alapító Okiratának módosításáról és a módosító okirat elfogadásáról**

Nagykovácsi Nagyközség Önkormányzatának Képviselő-testülete úgy dönt, hogy a Lenvirág Bölcsőde és Védőnői Szolgálat Alapító Okiratának módosításához szükséges Módosító Okiratot és az egységes szerkezetű Alapító Okiratot a melléklet szerinti tartalommal elfogadja.

Felkéri a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**7. napirendi pont**

**A Képviselő-testület 43/2015. (III. 15.) számú határozatának hatályon kívül helyezése és elvi döntés a Nagykovácsi 4561/2 hrsz-ú ingatlan hasznosításáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Oktatási bizottság és a Pénzügyi bizottság is tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta, és 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérem Fodor Attila elnök urat, hogy ismertesse az Oktatási bizottság álláspontját.

**Fodor Attila OKB elnöke**: Az előterjesztést az Oktatási bizottság tárgyalta, és 5 igen és 1 tartózkodással elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás?

**Fodor Attila:** Azt gondolom, hogy jó célra volt a terület odaítélve, de azt is el kell ismerni, hogy 2 év türelmi idő az tényleg toleráns. Ugyanakkor a határozati javaslattal egyetértve azért azt szeretném kérni, hogy úgy gondolkodjunk a jövőben a terület hasznosításáról, hogy nem csak piaci hasznosítási és befektetői lehetőség ez, hanem ha felmerül majd egy olyan előnyös pályázati konstrukció, amit esetleg az önkormányzat meg tud pályázni, azt is figyelembe lehessen venni. Ne csak az legyen a szempont, ha valaki nagyobb vételárat ad a területért. A harmadik észrevételem, hogy a döntésnél, amikor kijelöljük, hogy milyen tevékenységre szeretnénk ezt a területet hasznosítani, akkor vegyük majd figyelembe, hogy a református közösséget ne zavarja.

**Kiszelné Mohos Katalin polgármester**: Köszönöm. Itt elhangzott a vételár. Természetesen nem értékesítésről van szó, hanem bérbe adásról. Nem jelezte a Képviselő-testület, hogy eladásra kívánná ezt a területet biztosítani. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**8/2017. (I. 26.) HATÁROZATA**

**Tárgy: A Képviselő-testület 43/2015. (III. 15.) számú határozatának hatályon kívül helyezése és elvi döntés a Nagykovácsi 4561/2 hrsz-ú ingatlan hasznosításáról**

Nagykovácsi Nagyközség Önkormányzat Képviselő-testülete úgy dönt, hogy

1. a 43/2015. (III. 15.) számú határozatát hatályon kívül helyezi.
2. továbbra is támogatja a Nagykovácsi 4561/2 hrsz-ú ingatlan nyugati, cca. 2200 m2-es területének sport, rekreációs célú hasznosítását és az erre vonatkozó hasznosítási pályázat kiírásával egyetért.

Felhatalmazza a polgármestert és a jegyzőt a szükséges intézkedések megtételére, a hasznosítási pályázat összeállítására.

**Határidő**: 2017. február 15.

**Felelős**: polgármester, jegyző

**8. napirendi pont**

**Döntés az alpolgármesterek tiszteletdíjáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztéshez érkezett egy módosító indítvány. Átadom a szót jegyző úrnak, hogy ismertesse.

**Papp István jegyző**: *Ismertette az Ügyrendi bizottság módosító indítványát.*

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta. Átadom a szót Bánóczi Margit elnök asszonynak, hogy ismertesse a bizottság álláspontját.

**Bánóczi Margit ÜB elnöke:** Az Ügyrendi bizottság a napirendi pontot megtárgyalta, és 4 igen szavazattal elfogadta a módosító javaslatot. A Szemesy Barbara alpolgármester asszony tiszteletdíjáról szóló határozati javaslatot 4 igen szavazattal elfogadta, a dr. Fegyveres-Fiskál Gábor alpolgármester út tiszteletdíjáról szóló határozatot pedig 1 igen és 3 tartózkodással elutasította a bizottság.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás?

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. A napirendi ponthoz három szavazás lesz. Elsőként szavazzunk Szemesy Barbara alpolgármester asszony tiszteletdíjáról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 7 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**9/2017. (I. 26.) HATÁROZATA**

**Tárgy: Döntés társadalmi megbízatású alpolgármester tiszteletdíjáról**

Nagykovácsi Nagyközség Önkormányzatának Képviselő-testülete úgy dönt, hogy:

**Szemesy Barbara** Nagykovácsi nagyközség társadalmi megbízatású alpolgármesterének tiszteletdíját 2017. január 1-étől bruttó havi 209.406- Ft-ban határozza meg.

Felkéri a Jegyzőt a szükséges intézkedések megtételére.

**Határidő**: azonnal

**Felelős**: jegyző

**Kiszelné Mohos Katalin polgármester**: Köszönöm. Most pedig szavazzunk dr. Fegyveres-Fiskál Gábor alpolgármester úr tiszteletdíjáról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 5 igen, 3 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**10/2017. (I. 26.) HATÁROZATA**

**Tárgy: Döntés a társadalmi megbízatású – nem képviselő – alpolgármester tiszteletdíjáról**

Nagykovácsi Nagyközség Önkormányzatának Képviselő-testülete úgy dönt, hogy:

**Dr. Fegyveres-Fiskál Gábor** Nagykovácsi nagyközség társadalmi megbízatású – nem képviselő – alpolgármesterének tiszteletdíját 2017. január 1-étől bruttó havi 209.406- Ft-ban határozza meg.

Felkéri a Jegyzőt a szükséges intézkedések megtételére.

**Határidő**: azonnal

**Felelős**: jegyző

**Kiszelné Mohos Katalin polgármester**: Köszönöm. Most pedig szavazzunk a módosító indítványról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 7 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**11/2017. (I. 26.) HATÁROZATA**

**Tárgy: A polgármester illetményének megállapítása**

Nagykovácsi Nagyközség Önkormányzatának Képviselő-testülete megállapítja, hogy Kiszelné Mohos Katalin polgármester illetménye 2017. január 1-étől a Magyarország helyi önkormányzatairól szóló 2011. évi CLXXXIX. törvény 71. § (4) e) pontjának megfelelően havi 598.300 forint.”

**Határidő**: azonnal

**Felelős**: jegyző

**9. napirendi pont**

**Elvi döntés játszótér létesítésének támogatásáról a Nagykovácsi 03 hrsz-ú önkormányzati tulajdonú ingatlanon**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, és maximálisan a kezdeményezés mellett áll. Ennek a teleknek a felhasználásával kapcsolatban egy olyan szerződésnek kell létrejönni, amit mindenki el tud fogadni. A bizottság 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Itt van körünkben a kezdeményező is. Azt el kell mondanom, hogy az ötlet egybecseng az önkormányzat terveivel. Azt a területet mi is közösségi területként, szabadidő parkként szívesen hasznosítanánk, amennyiben az anyagi helyzetünk ezt lehetővé tenné. A másik tekintetben pedig a gyermekbarát település a cél mindannyiunk számára, és ezzel is egybecseng ez az elképzelés. Azonban nagyon megfontoltan kell eljárnunk a feltételek meghatározása szempontjából. Dr. Klein Katalin nyújtott be módosító indítványt az előterjesztéshez, kérem ismertesse.

**dr. Klein Katalin**: Köszönöm. Abból kiindulva, hogy maximálisan támogatom a kezdeményezést, és azt hiszem a testület szellemisége is ilyen, gyermekbarát, közösség- és családépítő koncepciót vázolt fel a jövőre nézve, módosító indítványt adtam be. Ennek két oka van. Részben egy kicsit váratlanul ért minket ez a megkeresés. Igaz, hosszú távú terveinkben szerepel ennek a területnek az ilyen jellegű hasznosítása, de ezzel kapcsolatban döntése nincs még a testületnek. Egyelőre az ingatlan nyilvántartásban is külterületként szerepel ez a terület, és a besorolás kapcsán is csak annyi szerepel, hogy vízmű. A terület jogi sorsa sem tükröz biztonságos helyzetet. Mindamellett, amit nem volt időnk és lehetőségünk felmérni, az, hogy jelenleg ott van kettő, rossz drótkerítéssel körbekerített rész. Ez az egész területnek majdnem a kétharmad része. Úgy gondolom, hogy valamiféle felmérést igényel ez a terület, mert azt sem tudjuk, hogy ezeken a területeken mi van. Feltételezem, hogy a körbekerítés azért volt, mert ez biztonsági előírás volt annak idején. A kutakat mindenképpen szeretnénk megtartani, hiszen az egy olyan víztartalék, kincs egy falu életében, hogy kár lenne bármi olyat építeni, ami ennek a hasznosíthatóságát rontja. Az én indítványom egyrészt arra vonatkozik, hogy döntsük el, hogy ennek a területnek a jövőbeni sorsa egy ilyen jellegű fejlesztést fog körvonalazni. Hiszen amellett, hogy a falu végén, egy tájvédelmi körzet mellett lévő területről van szó, ez egy kék turistaút mellett lévő olyan háromszög, aminek elképzeléseink szerint egy olyan funkciót is kellene adni, hogy ott le lehessen tenni a kerékpárokat, leülhessenek, legyen több szemetes kuka, esetleg illemhely, egy olyan vízcsap, ami használható. Tehát az első javaslatom arra vonatkozik, hogy döntsük el, hogy erre szeretnénk hosszú távon hasznosítani a területet. A második pedig az, hogy természetesen elviekben támogatjuk maximálisan a játszótér létrehozását, de vizsgáljuk meg, hogy melyik sarkán legyen, illetőleg, hogy mekkora terület legyen. Az előterjesztésben konkrétan kijelöltük a helyét és a nagyságát is, ezt érzem én kicsit elhamarkodottnak. Arra gondoltam, hogy akár egy ad hoc bizottsággal készüljön el egy koncepcionális terv. Így egy látványterv formájában próbáljuk meghatározni azt, hogy hol lenne az ideális helye ennek a játszótérnek és mekkora legyen. Elférjen mellette esetleg a nagyobb korosztály részére egy betonból készült pingpongasztal, és így már ennek a korosztálynak is adna valamiféle lehetőséget a szabad téren való mozgásra. Úgy gondoltam, hogy ezt az előkészítő munkát rövid határidőn belül szeretném, még tavasz előtt megvalósítani.

**Kiszelné Mohos Katalin polgármester:** Részemről, mint előterjesztő részéről maximálisan befogadható ez a javaslat, hiszen az a fontos, hogy az elvi támogatást megadjuk, és ezt követően kidolgozzuk, hogyan is valósítható meg mindez.

**Fodor Attila**: A gyerekekkel kapcsolatos dolgokat mindig támogatom. A módosító javaslatot én is be tudom fogadni, de szerintem nem kell ad hoc bizottságot létrehozni, mert már van egy ilyen bizottságunk, az Oktatási, kulturális, sport, turisztikai és környezetvédelmi bizottság.

**Kiszelné Mohos Katalin polgármester**: Köszönöm. Valóban az Oktatási bizottság és pénzügyi oldalról a Pénzügyi bizottság is tárgyalni fogja, amikor előterjesztésre kerül, azonban azt gondolom, hogy a kezdetek kezdetén mind a kezdeményezőnek, mind egy tájépítésznek, építésznek érdemes lenne bekapcsolódni ebbe a bizottságba, akiktől olyan szakmai tanácsot kaphatunk, aminek a segítségével a lehető legjobb megoldást tudjuk kitalálni. Kérdezem, hogy a testület tagjainak van-e további kérdése, hozzászólása. Nincs. Akkor először szavazzunk dr. Klein Katalin képviselő módosító javaslatáról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**12/2017. (I. 26.) HATÁROZATA**

**Tárgy: Elvi döntés játszótér létesítésének támogatásáról a Nagykovácsi 03 hrsz-ú önkormányzati tulajdonú ingatlanon**

1. Nagykovácsi Nagyközség Önkormányzatának képviselőtestülete úgy dönt, hogy a Nagykovácsi 03 hrsz-ú ingatlant szabadidő, játék, sport, rekreáció, pihenőpark céljára kívánja hasznosítani. Felhatalmazza a Polgármestert az ingatlan e célú hasznosításával kapcsolatos koncepcióterv elkészíttetésére.

2. Nagykovácsi Nagyközség Önkormányzata úgy dönt, hogy elvi szinten támogatja a civil összefogással megvalósuló játszótér létesítését az önkormányzat tulajdonában álló Nagykovácsi 03 helyrajzi számú ingatlanon, a koncepciótervben megjelölt helyen.

**Határidő:** 2017. április 30.

**Felelős:** polgármester, jegyző

**Kiszelné Mohos Katalin polgármester:** Köszönöm szépen. Mivel a testület 8 igen szavazattal elfogadta a módosító indítványt, így az eredeti javaslatról nem is kell szavazni. Annyit szeretnék még jelezni a kérelmező felé, hogy ez még nem jelenti azt, hogy el lehet kezdeni a pénz gyűjtését és a kivitelezést. Természetesen evidenciába lehet helyezni, hogy ki az, aki támogatná ezt a dolgot. Láthatjuk, hogy megmozdult a falu, és sokan lennének mellette, azonban kérem szépen, hogy várjuk meg a végleges döntést, és üljünk le együtt a kérelmezőkkel és a Képviselő-testülettel, és közösen határozzuk meg majd a módot és a formát jogászaink segítségével, hogy a lehető legtisztább és legmegfelelőbb megoldást találjuk meg. Köszönöm szépen. Napirendi pontjaink végére értünk. Amennyiben nincs több kérdés, hozzászólás, a Képviselő-testület nyílt ülését 18 óra 03 perckor bezárom.

K.m.f.

Kiszelné Mohos Katalin Papp István

 polgármester jegyző